Ptači kwas

Ptači kwas (delnjoserbsce Ptaškowa swajźba, němsce Vogelhochzeit) je kóždolětny nałožk, kotryž je znaty we wšelakorych europskich regionach, předewšěm pak w serbskej Łužicy. 

Na předwječoru 25. januara staja dźěći prózdny taler na wokno abo před durje. Rano namakaja na nim słódkosće w formje ptačkow abo hněžkow. Typisce su ćěstowe ptački ze cokorowej glazuru, tak mjenowane sroki. Po legendźe dźakuja so ptački dźěćom ze słódkosćami za picowanje w zymje.

Woprawdźity ptači kwas swjeća dźěći předrasćeni na ptački w pěstowarni abo w šuli ze spěwami, rejemi abo samo ze swjedźenskim ćahom, kaž na přikład w Chrósćicach. Znajmjeńša kwasny por zwjetša w serbskej kwasnej drasće chodźi. W Serbach je tradicionalnje hawron nawoženja a sroka njewjesta, přećiwo čemuž stej w němskich pěstowarnjach kaž tež w němskorěčnej wersiji ludoweho spěwa wo ptačim kwasu kós a drózna njewjesćinski por.

Wažny wobstatk łužiskeho nałožka je tež ptačokwasny program Serbskeho ludoweho ansambla, z kotrymž pućuja přez cyłu Łužicu.

Kategorija:Serbski nałožk